CELEX: 32021Q0618(01)
Language: fi
Date: 2021-01-15 00:00:00
Title: Euroopan atomienergiayhteisön hankintakeskuksen päätös malmien, lähtöaineiden ja erityisten halkeamiskelpoisten aineiden kysynnän ja tarjonnan tasapainottamistavan vahvistamista koskevien hankintakeskuksen sääntöjen hyväksymisestä sekä 5 päivänä toukokuuta 1960 annettujen Euroopan atomienergiayhteisön hankintakeskuksen sääntöjen, sellaisina kuin ne ovat muutettuina 15 päivänä heinäkuuta 1975 annetulla asetuksella, kumoamisesta

18.6.2021   
               
               
                  FI
               
               
                  Euroopan unionin virallinen lehti
               
               
                  L 218/56
               
            
         Euroopan atomienergiayhteisön hankintakeskuksen päätös malmien, lähtöaineiden ja erityisten halkeamiskelpoisten aineiden kysynnän ja tarjonnan tasapainottamistavan vahvistamista koskevien hankintakeskuksen sääntöjen hyväksymisestä sekä 5 päivänä toukokuuta 1960 annettujen Euroopan atomienergiayhteisön hankintakeskuksen sääntöjen, sellaisina kuin ne ovat muutettuina 15 päivänä heinäkuuta 1975 annetulla asetuksella, kumoamisesta
         HANKINTAKESKUS, joka
         ottaa huomioon Euroopan atomienergiayhteisön perustamissopimuksen ja erityisesti sen 2 artiklan d alakohdan, 52 ja 55 artiklan sekä 60 artiklan kuudennen kohdan,
         ottaa huomioon Euratomin hankintakeskuksen perussäännöstä 12 päivänä helmikuuta 2008 tehdyn neuvoston päätöksen 2008/114/EY, Euratom (1) ja erityisesti sen 13 artiklan 3 kohdan a alakohdan,
         ottaa huomioon malmien, lähtöaineiden ja erityisten halkeamiskelpoisten aineiden pienten määrien siirron vapauttamisesta hankintaa koskevan luvun määräysten soveltamisesta 16 päivänä tammikuuta 2006 annetun komission asetuksen (Euratom) N:o 66/2006 (2),
         ottaa huomioon lausunnon, jonka asianmukaisesti kuultu ja koolle kutsuttu hankintakeskuksen neuvoa-antava komitea antoi ehdotetuista uusista säännöistä 13 päivänä toukokuuta 2016,
         sekä katsoo seuraavaa:
         
                     (1)
                  
                  
                     Euroopan atomienergiayhteisö huolehtii Euroopan atomienergiayhteisön perustamissopimuksen, jäljempänä ’perustamissopimus’, 2 artiklan mukaisesti siitä, että malmeja ja ydinpolttoainetta toimitetaan säännöllisesti ja tasapuolisesti kaikille käyttäjille yhteisössä, harjoittamalla yhteistä hankintapolitiikkaa ja noudattamalla periaatetta, jonka mukaan hankintalähteille on yhtäläinen pääsy.
                  
               
                     (2)
                  
                  
                     Yhteisen hankintapolitiikan edistämiseksi perustamissopimuksen 6 luvulla on perustettu hankintakeskus, jäljempänä ’hankintakeskus’ tai ’Euratomin hankintakeskus’.
                  
               
                     (3)
                  
                  
                     Energian toimitusvarmuuden varmistaminen, joka on hankintakeskuksen toiminnan päätarkoitus, on yksi unionin energiapolitiikan keskeisistä tavoitteista Euroopan unionin toiminnasta tehdyn sopimuksen 194 artiklan mukaisesti. Tämä vahvistetaan vuonna 2014 annetussa ja neuvoston hyväksymässä komission tiedonannossa Euroopan energiavarmuusstrategiasta (3).
                  
               
                     (4)
                  
                  
                     Perustamissopimuksen 60 artiklan kuudennen kohdan mukaisesti hankintakeskuksen säännöissä, jotka komissio hyväksyy, vahvistetaan yksityiskohtaiset säännöt kysynnän ja tarjonnan kohtaamisesta.
                  
               
                     (5)
                  
                  
                     Voimassa olevat hankintakeskuksen säännöt hyväksyttiin vuonna 1960 (4) ja niitä muutettiin osittain vuonna 1975 (5).
                  
               
                     (6)
                  
                  
                     Uusien polttoainekiertoteknologioiden ja -tuotteiden kehittäminen, uusien markkinatoimijoiden (erityisesti välittäjien) ilmaantuminen ja uusien kauppakäytäntöjen käyttöönotto ovat 1970-luvulta lähtien vaikuttaneet merkittävästi hankintakeskuksen rooliin ydinpolttoainetoimitusten varmistamisessa. Samalla myös markkinatoimijoiden määrä on lisääntynyt huomattavasti.
                  
               
                     (7)
                  
                  
                     Vuonna 2008 vahvistetulla hankintakeskuksen perussäännöllä on lujitettu hankintakeskuksen roolia markkinoiden seurannassa ja merkityksellisen asiantuntemuksen, tiedon ja neuvonnan tarjoamisessa yhteisölle. Sen vuoksi hankintakeskus tarvitsee aiempaa kattavampaa ja ajantasaisempaa tietämystä ydinmateriaalien ja -palvelujen markkinoista, myös maailmanmarkkinoiden suuntauksista.
                  
               
                     (8)
                  
                  
                     Edellä mainitun kehityskulun seurauksena hankintakeskus ei vuoden 1960 sääntöjen perusteella, sellaisina kuin ne ovat muutettuina vuoden 1975 säännöillä, kykene enää reagoimaan ydinmateriaalimarkkinoiden kehitykseen, mikä saattaa vaarantaa hankintakeskuksen valmiudet suorittaa tehtävänsä.
                  
               
                     (9)
                  
                  
                     Sääntöjä on mukautettava, jotta voidaan lisätä oikeusvarmuutta asianomaisen toimialan, jäsenvaltioiden ja Euroopan komission osalta ja jotta hankintakeskus kykenee varmistamaan tarkoituksenmukaisen tietojenkeruun toteuttamaansa markkinoiden seurantaa varten.
                  
               
                     (10)
                  
                  
                     Perustamissopimuksen 55 artiklan mukaan hankintakeskuksella on oikeus saada kaikki tiedot, jotka ovat tarpeen sen harjoittaessa optio-oikeuttaan ja yksinoikeuttaan tehdä hankintasopimuksia.
                  
               
                     (11)
                  
                  
                     Hoitaessaan tehtäviään hankintakeskus noudattaa syrjimättömyyden periaatetta sekä periaatetta, jonka mukaan hankintalähteille on yhtäläinen pääsy.
                  
               
                     (12)
                  
                  
                     Kysynnän ja tarjonnan tasapainottamismenettelyt on määriteltävä tavalla, joka mahdollistaa tarpeisiin vastaamisen eri hankintatilanteissa.
                  
               
                     (13)
                  
                  
                     On aiheellista säilyttää mahdollisuus suoriin sopimusjärjestelyihin käyttäjien, tuottajien ja välittäjien välillä edellyttäen, että ydinmateriaalien säännölliset toimitukset yhteisön käyttäjille varmistetaan.
                  
               
                     (14)
                  
                  
                     Edellä esitetyn perusteella hankintakeskus on tehnyt aloitteen sääntöjensä päivittämiseksi yhteistyössä sidosryhmien kanssa. Hankintakeskuksen neuvoa-antava komitea, joka kutsuttiin asianmukaisesti koolle ja jota kuultiin 13 päivänä toukokuuta 2016, antoi uusista säännöistä puoltavan lausunnon.
                  
               
                     (15)
                  
                  
                     Hankintakeskuksen perussäännön mukaan hankintakeskuksen säännöt hyväksytään hankintakeskuksen pääjohtajan päätöksellä, joka edellyttää komission hyväksyntää.
                  
               
                     (16)
                  
                  
                     Voimassa olevat hankintakeskuksen säännöt olisi selkeyden vuoksi kumottava uusien sääntöjen tullessa voimaan.
                  
               
                     (17)
                  
                  
                     Sen vuoksi on aiheellista hyväksyä tämän päätöksen liitteenä olevat säännöt ja niiden tullessa voimassa kumota tällä hetkellä voimassa olevat hankintakeskuksen säännöt,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään tämän päätöksen liitteessä olevat malmien, lähtöaineiden ja erityisten halkeamiskelpoisten aineiden kysynnän ja tarjonnan tasapainottamistavan vahvistamista koskevat Euroopan atomienergiayhteisön hankintakeskuksen säännöt.
         
         
            2 artikla
            Kumotaan voimassa olevat malmien, lähtöaineiden ja erityisten halkeamiskelpoisten aineiden kysynnän ja tarjonnan kohtaamista koskevat Euroopan atomienergiayhteisön hankintakeskuksen säännöt (6) uusien sääntöjen tullessa voimaan.
         
         
            3 artikla
            Tämä päätös tulee voimaan 1 päivänä heinäkuuta 2021 edellyttäen, että Euroopan komissio hyväksyy sen. Se julkaistaan Euroopan unionin virallisessa lehdessä yhdessä sen hyväksymistä koskevan komission päätöksen kanssa.
         
         
            Tehty Luxemburgissa 15 päivänä tammikuuta 2021.
            
               
                  Euratomin hankintakeskuksen puolesta
               
               
                  Pääjohtaja
               
               Agnieszka Ewa KAŹMIERCZAK
            
         
         
            (1)  EUVL L 41, 15.2.2008, s. 15.
         
            (2)  EUVL L 11, 17.1.2006, s. 6.
         
            (3)  COM(2014) 330 final.
         
            (4)  Päätös Euratomin hankintakeskuksen toiminnan aloituspäivämäärän vahvistamisesta ja malmien, lähtöaineiden ja erityisten halkeamiskelpoisten aineiden kysynnän ja tarjonnan kohtaamista koskevista yksityiskohtaisista säännöistä 5 päivänä toukokuuta 1960 annettujen keskuksen sääntöjen hyväksymisestä (EYVL 32, 11.5.1960, s. 776. Suomenk. erityispainos: luku 12, nide 001, s. 17).
         
            (5)  EYVL L 193, 25.7.1975, s. 37.
         
            (6)  EYVL 32, 11.5.1960, s. 777, sellaisina kuin ne ovat muutettuina (EYVL L 193, 25.7.75, s. 37) ja oikaistuina (erityispainoksissa vuosina 1952–1972 julkaistujen säädösten oikaisujen konsolidoitu teksti, s. 3 (511/60).